《花游曲和铁厓先生》
元代·陆仁

金乌流春春气濛，花云蒸红烂承风。星船荡向银河里，手浣银波天在水。

水光花色照湖门，美人斗倩芙蓉裙。松阴冶游驰小步，蹋遍湖头青草墓。

泉台蒿目那起来，长生且进麟蒲杯。仰天笑击玉唾椀，美人按度□胡板。

鹂黄东来燕子西，喃喃交语如雕题。不是神仙西母使，汉殿双回青翼四。

仙人手把五云笺，美人夺得琼花篇。

作者简介：元河南人，寓居昆山，字良贵，号樵雪生，又号乾乾居士。沈静简默，明经好古。工诗文，善书。馆阁诸公推重之，称为陆河南。有《乾乾居士集》。